Nakon što mediji danima izvještavaju o svećenicima koji pozivaju vjernike da unatoč kampanji #ostanidoma dolaze na mise, Nacionalni stožer za civilnu zaštitu danas je donio kontroverznu odluku i dopustio održavanje procesije na Hvaru.

U RTL-ovoj središnjoj informativnoj emisiji na kraju dana oglasio se krčki biskup Ivica Petanjak koji u ovoj atmosferi zvuči iznimno umirujuće. Rekao je kako prihvaća cijelu ovu situaciju s virusom i činjenicu da ljudi ne mogu u crkvu.

“Ja bih to rekao kao sveti Pavao apostol: znam obilovati, ali znam i oskudijevati. Na sve sam i na svašta navikao. Našli smo se u vremenu i situaciji koju nismo mogli birati nego se moramo prilagoditi. Ako možemo doprinijeti da za neko vrijeme možemo biti zajedno, i to ćemo izgurati i pretrpjeti”, kazao je gostujući na RTL-u.

‘Pa to je i smisao korizme’

Dodao je i kako ga svakodnevno zovu zašto su popustili tim mjerama. “Svakodnevno zovu vjernici ili svećenici, zašto ste popustili, niste trebali na to pristati, moglo se ovako ili onako. Ali postavljam pitanje – ako bi na misu došlo 300 ili 400 ljudi, a mora se držati distanca; kojih 20 da pustimo, a koje da pošaljemo kući?

Ovdje se ne radi o hrabrosti nego o razboritosti. Ako možemo doprinijeti da se ovo zlo što prije makne od nas, hajde da pokušamo biti strpljivi. Pa i to je smisao korizme pa da onda uskoro se nađemo svi zajedno kao živa crkva”, kazao je.

Smatra kako zbog ovoga neće doći do duhovnog distanciranja i vjeruje da će se ljudi vratiti u crkve. “Ma neće doći do toga, znate zašto? Ja vjerujem da će to ljudima pomalo dojaditi, sada je najsretniji onaj tko živi na selu. Oni koji žive u 30 ili 40, 50 kvadrata, obitelji s više djece, pa ljudi će jedva čekati da izađu. To će vam biti nekako kao onaj biblijski egzodus. Ljudi će biti sretni da mogu izaći. Ljudi će se, nadam se, i crkvi vratiti.

Na kraju, zaključio je i kako će sve ovo proći. “Sve u ovom svijetu prolazi, i ovo će proći. Pa i taj virus”, dodao je biskup.